Mylpaal wink vir manjefieke MornéMorné Steyn. Foto: GB Jordaan. Die persoon wat Morné Steyn se rugbygetuigskirf moet opdateer is sekerlik voltyds aangestel – die immergroen speler sorg gereeld nog vir nuwe hoogtepunte. Indien die 38-jarige losskakel hierdie Saterdag in die Bulls se wedstrydgroep vir die derbystryd teen die Stormers is, kan hy in sy 150ste Superrugby- en Verenigde Rugbykampioenskap-wedstryd vir die Pretorianers uitdraf. En dit boonop ook op Loftus Versfeld! Die span word binnekort aangekondig. Hoewel die Bulls-bestuur deesdae op Johan Goosen en Chris Smith staatmaak om op losskakel diens te doen, sit Steyn steeds nie sommer ŉ voet verkeerd nie. Benewens die harte van die Britse en Ierse Leeus-toerspan wat hy elke 12 jaar breek, was sy geleerde skopvoet ook al in die VRK die verskil tussen wen en verloor. Hy het verlede jaar in die 78ste minuut van die Bulls se kragmeting teen Edinburgh agter die skopkelkie aangetree en terstond die wedstryd vir sy span gewen. Sy spanmaats (én teenstanders) weet teen hierdie tyd dat somme eintlik eenvoudig in die doodsnikke van ŉ belangrike kragmeting is: Strafskop + Steyn = drie punte. Hy kan drieë ook druk. Foto: GB Jordaan. Steyn het vroeër tydens Vlok Cilliers se liefdadigheidsgeselligheid by Hoërskool Eldoraigne gesê dat harde werk die sleutel tot sy sukses is. Hy het seker al derduisende balle op Loftus se oefenveld geskop. “Toe ek destyds by die Bulle aangesluit het, was ek meer van ŉ aanvallende losskakel as iemand wat vir sy skopwerk bekend was. Ek het vinnig agtergekom wat harde werk alles behels; as ek op ŉ hoër vlak wou speel, sou ek aan my skoppe moes werskaf,” het Steyn gesê. Hy het in 2021 uit internasionale rugby getree nadat hy 742 punte vir die Springbokke in slegs 68 wedstryde aangeteken het. Om sy bydrae vinnig in perspektief te plaas: Suid-Afrika het 64,7% van die toetse gewen waarin Steyn gespeel het. En met ŉ provinsiale loopbaan wat ook einde se kant toe staan, sal dit lekker wees om hom teen die Kapenaars op sy geliefde Loftus te sien. Morras mis immers nie sommer ŉ skop nie. Superrugby: 129 wedstryde Verenigde Rugbykampioenskap: 20 wedstryde Kampioenebeker: 2 wedstryde Blou Bulle: 116 wedstryde Groottotaal: 268 wedstryde